Հավելված N 1

ՀՀ կառավարության

2021 թվականի \_\_\_\_\_\_\_\_\_\_\_\_ - ի

 N \_\_\_\_\_\_\_\_ -Ն որոշման

ԿԱՐԳ

ՍՏԵՂԾԱԳՈՐԾՈՒԹՅՈՒՆՆԵՐԸ, ՀԱՅՏՆԱԳՈՐԾՈՒԹՅՈՒՆՆԵՐԸ (ԳՅՈՒՏԵՐԸ) ԵՎ ԱՇԽԱՏԱՆՔՆԵՐԸ ՊԵՏԱԿԱՆ ՄՐՑԱՆԱԿԻ ՀԱՅՑՄԱՆ ՆԵՐԿԱՅԱՑՆԵԼՈՒ

1. Սույնով կարգավորվում են ստեղծագործությունները, հայտնագործությունները (գյուտերը) և աշխատանքները պետական մրցանակի հայցման ներկայացնելու հարաբերությունները:

2. Պետական մրցանակի ներկայացման հայցը կարող են ներկայացնել գրականության և հրապարակախոսության, երաժշտության և կատարողական արվեստների, կերպարվեստի, թատերական արվեստի, կինոարվեստի, ճարտարապետության և քաղաքաշինության, ֆիզիկական կուլտուրայի և սպորտի ոլորտների աշխատանքների հեղինակները, կրթության, գիտության, մշակույթի և սպորտի նախարարությունը, ստեղծագործական միավորումները, ինչպես նաև այն կազմակերպությունները, որոնց կանոնադրական նպատակներն ու խնդիրները ներառում են նշված ոլորտները և որոնք պետական գրանցման օրվանից առնվազն երեք տարի ծավալել են համապատասխան գործունեություն։

3. Պետական մրցանակի ներկայացված ստեղծագործությունների հայցերը հավաքում է ոլորտի համապատասխան պետական լիազոր մարմինը (այսուհետ` լիազոր մարմին)՝ ի դեմս հայցերը քննարկող հանձնաժողովի:

4. Առաջարկությունները լիազոր մարմին են ներկայացվում Ամանորին (դեկտեմբերի 31-ից հունվարի 2-ը ներառյալ) և Հայաստանի անկախության օրվան (Սեպտեմբերի 21) ընդառաջ՝ տոներից առնվազն 3 ամիս առաջ:

1. Լիազոր մարմին ներկայացված հայցերը մեկ ամսյա ժամկետում քննարկում է այդ նպատակով ստեղծված հանձնաժողովը, ամփոփում և ընտրված ստեղծագործությունները ներկայացնում Հայաստանի Հանրապետության վարչապետի աշխատակազմ:
2. Հայաստանի Հանրապետության պետական մրցանակների շնորհման վերաբերյալ առաջարկությունները Հայաստանի Հանրապետության վարչապետի աշխատակազմ են ներկայացվում համապատասխան տեղեկանք-հիմնավորումով, հանձնաժողովի եզրակացությամբ:

Հավելված N 2

ՀՀ կառավարության

2021 թվականի \_\_\_\_\_\_\_\_\_\_\_\_ - ի

 N \_\_\_\_\_\_\_\_ -Ն որոշման

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԻ ՇՆՈՐՀՄԱՆ ՎԵՐԱԲԵՐՅԱԼ ԱՌԱՋԱՐԿՈՒԹՅՈՒՆՆԵՐԸ  ՀՀ ՎԱՐՉԱՊԵՏԻ ԱՇԽԱՏԱԿԱԶՄ ՆԵՐԿԱՅԱՑՆԵԼՈՒ ԺԱՄԿԵՏՆԵՐԸ ԵՎ ԴՐԱՆՔ ՔՆՆԱՐԿԵԼՈՒ ԿԱՐԳՆ ՈՒ ԺԱՄԿԵՏՆԵՐԸ

1. Տվյալ ոլորտի պետական և հասարակական կազմակերպությունների, այդ թվում՝ ստեղծագործական միությունների, ինչպես նաև հասարակական լայն ճանաչում և հեղինակություն վայելող ստեղծագործողների առաջարկները Հայաստանի Հանրապետության վարչապետի աշխատակազմ են ներկայացվում տարին 2 անգամ` Ամանորին (դեկտեմբերի 31-ից հունվարի 2-ը ներառյալ) և Հայաստանի անկախության օրվան (Սեպտեմբերի 21) ընդառաջ՝ տոներից առնվազն 3 ամիս առաջ:
2. Առաջարկությունները Հայաստանի Հանրապետության վարչապետի աշխատակազմ են ներկայացվում սույն հավելվածի 1-ին կետում նշված տոներից առնվազն 2 ամիս առաջ:
3. Սահմանված կարգով մրցանակներ կարող են շնորհվել յուրաքանչյուր անվանակարգով:
4. Սույն հավելվածի 1-ին կետում նշված տոներին նախորդող 3-րդ ամսվա ընթացքում հանձնաժողովը քննարկում է առաջարկությունները՝ հիմք ընդունելով հանձնաժողովի կողմից սահմանված չափանիշները՝ մրցանակի հավակնորդների ընտրության համար:

Հավելված N 3

ՀՀ կառավարության

2021 թվականի \_\_\_\_\_\_\_\_\_\_\_\_ - ի

 N \_\_\_\_\_\_\_\_ -Ն որոշման

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐ ՇՆՈՐՀԵԼՈՒ ԵՎ ՀԱՆՁՆԵԼՈՒ ԿԱՐԳՆ ՈՒ ԺԱՄԿԵՏՆԵՐԸ

1. Հայաստանի Հանրապետության պետական մրցանակները (այսուհետ` մրցանակ) շնորհվում են լավագույն ստեղծագործությունների, հայտնագործությունների (գյուտերի) և աշխատանքների հեղինակներին:

2. Մրցանակները շնորհում է Հայաստանի Հանրապետության վարչապետը` համապատասխան որոշմամբ:

3. Մրցանակը հանձնում է Հայաստանի Հանրապետության վարչապետը կամ վարչապետի հանձնարարությամբ՝ Կառավարության այլ անդամ:

 4. Մրցանակը շնորհվում է յուրաքանչյուր անվանակարգով երկու տարին մեկ անգամ, բացառությամբ ֆիզիկական կուլտուրայի և սպորտի և բարձր տեխնոլոգիաների ոլորտներում համաշխարհային ներդրման համար Հայաստանի Հանրապետության պետական մրցանակների, որոնք շնորհվում են տարին մեկ անգամ և որպես կանոն հանձնվում է Ամանորին (դեկտեմբերի 31-ից հունվարի 2-ը ներառյալ) և Հայաստանի անկախության օրվան (Սեպտեմբերի 21) ընդառաջ:

5. Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական մրցանակը (այսուհետ՝ գիտական մրցանակ) հանձնվում է երկու տարին մեկ անգամ` տարվա սեպտեմբերի 18-ին՝ ակադեմիկոս Վիկտոր Համբարձումյանի ծննդյան օրը, այդ առիթով գումարված Հայաստանի Հանրապետության գիտությունների ազգային ակադեմիայի ընդհանուր ժողովում:

6. Մրցանակն ստեղծագործության համահեղինակներին շնորհվելու դեպքում մրցանակի մաս կազմող դրամական պարգևը հավասար բաշխվում է համահեղինակների միջև` յուրաքանչյուրին հանձնվում են նաև կրծքանշան և վկայագիր:

7. Մահացած դափնեկրի կրծքանշանը և վկայագիրը հանձնվում են նրա ընտանիքին, իսկ դրամական պարգևը փոխանցվում է նրա ժառանգներին` Հայաստանի Հանրապետության օրենսդրությամբ սահմանված կարգով:

8. Մրցանակաբաշխության մրցույթին մասնակցելու մասին հայտարարությունը հրապարակվում է զանգվածային լրատվության միջոցներով և միջազգային գիտական ամսագրերում (ներառյալ ինտերնետային կայքէջերը):

9. Մրցանակի հավակնող աշխատանքները՝ սույն հավելվածի 10-րդ կետում նշված փաստաթղթերի հետ միասին ներկայացվում են մրցույթի մասին հայտարարության հրապարակումից հետո:

10. Մրցանակի հայցման համար հանձնաժողովին են ներկայացվում`

1) աշխատանքի բնութագիրը և հիմնավորումը (գիտական ուղղվածություն ունեցող աշխատանքների համար` աշխատանքի գիտական բնութագիրը և գիտության համար նշանակությունն ընդգրկող հիմնավորումը), հայցողների հրատարակված կամ այլ եղանակով հրապարակված աշխատությունների ցանկը.

2) մանրամասն տեղեկություններ հեղինակի (հեղինակների) մասին:

11. Մրցանակի հայցման համար առաջարկությունների ընդունումը մերժվում է, եթե`

1) ներկայացվող փաստաթղթերում առկա են թերություններ և/կամ կեղծ տեղեկություններ և/կամ պահանջվող ոչ բոլոր փաստաթղթերն են ներկայացվել:

2) ներկայացված աշխատանքն արդեն շահել է միջազգային այլ խոշոր մրցանակ (հինգ հարյուր հազար և ավելի ԱՄՆ-ի դոլարին համարժեք դրամական պարգևով) կամ միաժամանակ ներկայացվել է նմանատիպ մրցանակի հայցման համար.

3) չեն պահպանվել մրցանակի հայցման համար առաջարկությունները ներկայացնելու` սույն կարգով նախատեսված պայմանները: